ΓΡΑΠΤΗ ΕΡΩΤΗΣΗ E-2684/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Θέση σε ισχύ της Σύμβασης Europol

Πριν από την ανάληψη δράσης της Europol, αναμένονται πολλά, ιδιαίτερα για την καταπολέμηση του οργανωμένου εγκλήματος. Η Europol πρέπει να διαδραματίσει κεντρικό ρόλο στην καταπολέμηση της διαμεθοριακής εγκληματικότητας. Ωστόσο, μέχρις ότου αρχίσει η λειτουργία της πρέπει να διευκρινιστούν πολυάριθμα ζητήματα.

1. Πότε υπολογίζεται ότι θα τεθεί σε ισχύ η Σύμβαση;

2. Πότε θα συσταθούν τελικά τα όργανα και θα μπορέσουν να αναλάβουν καθήκοντα;

3. Τι μέτρα έχουν μέχρι τώρα ληφθεί για να εκπληρωθούν οι υποχρεώσεις των εκτελεστικών μέτρων που διαλαμβάνει το άρθρο 45, παράγραφος 4 της Συνθήκης Europol και εντός ποιας προθεσμίας πρόκειται να ληφθούν νέα μέτρα;

Απάντηση της κας Gradin εξ ονόματος της Επιτροπής

(30 Σεπτεμβρίου 1998)

1. Η Σύμβαση Εuropol πρόκειται να τεθεί σε εφαρμογή την πρώτη ημέρα του μηνός που ακολουθεί τη λήξη του τριμήνου μετά την κατάθεση του τελευταίου μέσου επικύρωσης (Άρθρο 45 (3)). Το τελευταίο μέσο επικύρωσης κατατέθηκε από το Βέλγιο τον Ιούνιο. Η Σύμβαση θα τεθεί επομένως σε εφαρμογή την 1 Μαρτίου 1998.

2. Τα όργανα της Εuropol είναι το διοικητικό συμβούλιο, ο διευθυντής, ο δημοσιονομικός ελεγκτής και η δημοσιονομική επιτροπή (Άρθρο 27). Με απόφαση του Συμβουλίου (Δικαιοσύνη και Εσωτερικές Υποθέσεις) του Δεκεμβρίου 1997 οι προηγούμενοι συντονιστές της μονάδας για τα ναρκωτικά της Εuropol θα συνεχίσουν να ασκούν τα καθήκοντά τους για έξι μήνες κατ' ανώτατο όριο μετά τη θέση σε ισχύ της Σύμβασης, διάστημα κατά το οποίο θα ορισθούν ως προσωρινός διευθυντής ή αναπληρωτής διευθυντής της Εuropol. Μπορούμε επομένως να υποθέσουμε ότι θα διορισθεί διευθυντής στα τέλη του Μαρτίου 1999. Βάσει του σημείου 17 του άρθρου 28(1), το διοικητικό συμβούλιο διορίζει το δημοσιονομικό ελεγκτή. Βάσει του άρθρου 35(8) η δημοσιονομική επιτροπή αποτελείται από έναν αντιπρόσωπο κάθε κράτους μέλους για τον προϋπολογισμό. Οι αντιπρόσωποι αυτοί αναμένεται να διορισθούν σύντομα.

3. Η Εuropol δεν θα αναλάβει τις δραστηριότητές της πριν τεθεί σε ισχύ το τελευταίο από τα ακόλουθα μέσα βάσει του άρθρου 45(4)

- δικαιώματα και υποχρεώσεις των αξιωματικών-συνδέσμων - Άρθρο 5(7); εφαρμογή των κανόνων για τα αρχεία δεδομένων - Άρθρο 10(1); κανονισμός υπηρεσιακής κατάστασης - Άρθρο 30(3); διατάξεις περί του απορρήτου - Άρθρο 31(1); και δημοσιονομικός κανονισμός - Άρθρο 35 (9). Τα μέσα αυτά είχαν "παγώσει" στο Συμβούλιο εν αναμονή της έναρξης της ισχύος της Σύμβασης αλλά τώρα απαιτείται μόνο η επίσημη έγκρισή τους·

- πρωτόκολλο για τα προνόμια και τις ασυλίες της Εuropol, τα όργανα και το προσωπικό της (Άρθρο 41(1)). Το πρωτόκολλο αυτό εγκρίθηκε από το Συμβούλιο τον Ιούνιο του 1997 και θα τεθεί σε εφαρμογή την πρώτη ημέρα του δεύτερου μήνα που ακολουθεί την κατάθεση του μέσου επικύρωσης του τελευταίου κράτους μέλους. Εφόσον η κατάθεση αυτή θα πραγματοποιηθεί τον Οκτώβριο αναμένεται να τεθεί σε εφαρμογή την 1η Δεκεμβρίου;

- πρωτόκολλο για τα προνόμια και τις ασυλίες των αξιωματικών-συνδέσμων και των οικογενειών τους (Άρθρο 41(2)). Εστάλη από τις Κάτω Χώρες σχέδιο προς τα κράτη μέλη τον Φεβρουάριο του 1998 το οποίο ακόμη εξετάζεται;

- συμφωνία περί της έδρας (Άρθρο 37). Η συμφωνία αυτή απαιτεί την ομόφωνη έγκριση του διοικητικού συμβουλίου;

- διαδικαστικοί κανόνες της κοινής αρχής εποπτείας (Άρθρο 24(7)). Το σχέδιο που βρίσκεται τώρα ενώπιον της κοινής αρχής εποπτείας απαιτεί την ομόφωνη έγκριση από αυτήν πριν την υποβολή του για ομόφωνη έγκριση από το Συμβούλιο.